พระราชกฤษฎีกา จัดวางระเบียบราชการกองทัพเรือ ในกระทรวงกลาโหม (ฉบับที่ 3) พ.ศ. 2493
พระราชกฤษฎีกา
พระราชกฤษฎีกา
จัดวางระเบียบราชการกองทัพเรือ
ในกระทรวงกลาโหม
(ฉบับที่ ๓)
พ.ศ.
๒๔๙๓
 

ในพระปรมาภิไธย
พระบาทสมเด็จพระปรมินทรมหาภูมิพลอดุลยเดช
รังสิต กรมพระชัยนาทนเรนทร
ผู้สำเร็จราชการแทนพระองค์
ให้ไว้
ณ วันที่ ๓๐ พฤศจิกายน พ.ศ. ๒๔๙๓
เป็นปีที่
๕ ในรัชกาลปัจจุบัน

โดยที่เป็นการสมควรแก้ไขเพิ่มเติมพระราชกฤษฎีกาจัดวางระเบียบราชการกองทัพเรือ
ในกระทรวงกลาโหม พ.ศ. ๒๔๙๑

พระมหากษัตริย์ อาศัยอำนาจตามความในมาตรา ๑๕๗
ของรัฐธรรมนูญแห่งราชอาณาจักรไทย และมาตรา ๑๕
แห่งพระราชบัญญัติจัดระเบียบป้องกันราชอาณาจักร พ.ศ. ๒๔๙๑ จึงมีพระบรมราชโองการให้ตราพระราชกฤษฎีกาขึ้นไว้
ดั่งต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาจัดวางระเบียบราชการกองทัพเรือ
ในกระทรวงกลาโหม (ฉบับที่ ๓) พ.ศ. ๒๔๙๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิกความในมาตรา ๖
แห่งพระราชกฤษฎีกาจัดวางระเบียบราชการกองทัพเรือ ในกระทรวงกลาโหม พ.ศ. ๒๔๙๑
และให้ใช้ความต่อไปนี้แทน
มาตรา ๖ กรมอู่ทหารเรือ
ซึ่งเจ้ากรมอู่ทหารเรือเป็นผู้บังคับบัญชา มีหน้าที่เกี่ยวกับการตรวจ ทดลอง
ซ่อมสร้าง ดัดแปลงตัวเรือ เครื่องประกอบตัวเรือและเครื่องจักร การกลจักร การไฟฟ้า
และการวิศวกรรมโยธา และแบ่งส่วนราชการดั่งนี้
๑ กองเทคนิค
มีหน้าที่เกี่ยวกับกิจการทางเทคนิคของกรมอู่ทหารเรือ การคำนวณออกแบบ ประมาณราคา
การซ่อมสร้าง รวบรวมสถิติ และทำการทดลองค้นคว้าเพื่อการก้าวหน้าทางวิทยาการของเรือ
การพิจารณาดัดแปลงแก้ไขบรรดาเครื่องกลจักรและตัวเรือ
ตลอดจนให้คำแนะนำการใช้และการระวังรักษา
๒ กองสารวัตรช่าง มีหน้าที่ตรวจทดลอง
ควบคุมการซ่อมสร้าง
ดัดแปลงบรรดาเครื่องกลจักรและตัวเรือตลอดจนตรวจตราการปฏิบัติกิจการทางช่างของหน่วยต่างๆ
ให้เป็นไปตามระเบียบแบบแผนในทางเทคนิค
๓ กองโรงงานการจักร มีหน้าที่ซ่อมสร้าง
ดัดแปลงปรับและทดลองบรรดาเครื่องกลจักร เครื่องยนต์
และส่วนประกอบของเครื่องเหล่านั้น
๔ กองช่างต่อเรือ มีหน้าที่ซ่อมสร้าง
ดัดแปลงตัวเรือเหล็ก และหม้อน้ำตลอดจนวัตถุที่ใช้เหล็กบางอย่าง
๕ กองช่างไฟฟ้า มีหน้าที่ซ่อมสร้าง ดัดแปลง
ติดตั้งบรรดาเครื่องไฟฟ้า และควบคุมดูแลกิจการที่เกี่ยวกับการใช้กำลังไฟฟ้า
๖ กองช่างก่อสร้าง มีหน้าที่ซ่อม สร้างอาคาร
เรือไม้ และเครื่องใช้ที่เกี่ยวกับไม้
๗ กองโรงงานแบตเตอรี่และสี
มีหน้าที่ซ่อมสร้างแบตเตอรี่ และทำสี
๘ กองการอู่ มีหน้าที่ในการเรือเข้าอู่ขึ้นคาน
การทำความสะอาด และทาสีเรือ และการโยธาของกรมอู่ทหารเรือ
๙ กองคลัง
มีหน้าที่เก็บรักษาเบิกจ่ายบรรดาพัสดุและเครื่องอุปกรณ์ที่ใช้ในการช่างต่างๆ

มาตรา ๔ ให้ยกเลิกความในมาตรา ๙
ของพระราชกฤษฎีกาจัดวางระเบียบราชการกองทัพเรือ ในกระทรวงกลาโหม พ.ศ. ๒๔๙๑
และให้ใช้ความต่อไปนี้แทน
มาตรา ๙ กรมอุทกศาสตร์
ซึ่งเจ้ากรมอุทกศาสตร์เป็นผู้บังคับบัญชา
มีหน้าที่เกี่ยวกับการอุทกศาสตร์และสมุทรศาสตร์ การสำรวจและสร้างแผนที่เดินเรือ
งานอุปกรณ์เกี่ยวแก่การเดินเรือ และแบ่งส่วนราชการดั่งนี้
๑ กองแผนที่ทะเล
มีหน้าที่สำรวจและสร้างแผนที่เดินเรือ สร้างแผนที่เดินอากาศ
๒ กองอุปกรณ์การเดินเรือ มีหน้าที่จัดหา
เก็บรักษาและจ่ายบรรดาแผนที่ เครื่องมือ เครื่องใช้
และเอกสารที่เกี่ยวกับการเดินเรือ การออกประกาศชาวเรือ การตรวจสอบและรักษาเวลา
และการโรงพิมพ์
๓ กองเครื่องหมายทางเรือ
มีหน้าที่ในการเครื่องหมายทางเรือ
๔ กองสมุทรศาสตร์
มีหน้าที่ศึกษาค้นคว้าลักษณะและสภาวะความเป็นอยู่ของน้ำในทะเลและพื้นท้องทะเลตลอดจนสิ่งที่มีชีวิตในทะเลบางอย่าง
๕ กองตรวจค้นวิชาอุทกศาสตร์
มีหน้าที่ศึกษาพิจารณา ตรวจค้น และเรียบเรียงตำราเกี่ยวกับวิชาอุทกศาสตร์
ตรวจสอบและทดลองเครื่องมือเครื่องใช้ในการสำรวจ การสร้างแผนที่
และศึกษาพิจารณาบรรณสารอุทกศาสตร์ของต่างประเทศ

มาตรา ๕ ให้ยกเลิกความในมาตรา ๑๑
ของพระราชกฤษฎีกาจัดวางระเบียบราชการกองทัพเรือ ในกระทรวงกลาโหม พ.ศ. ๒๔๙๑
และให้ใช้ความต่อไปนี้แทน
มาตรา ๑๑ กรมแพทย์ทหารเรือ
ซึ่งนายแพทย์ใหญ่ทหารเรือเป็นผู้บังคับบัญชา มีหน้าที่เกี่ยวกับการตรวจโรค
การรักษาพยาบาล การสุขาภิบาลและอนามัย และแบ่งส่วนราชการดั่งนี้
๑ โรงพยาบาลทหารเรือ
มีหน้าที่ในการตรวจโรคและรักษาพยาบาลผู้ป่วย
๒ กองเภสัชกรรม มีหน้าที่จัดหา ปรุง ผลิต
เก็บรักษา และจ่ายยากับเวชภัณฑ์
๓ กองการสาธารณสุข มีหน้าที่ในการสาธารณสุขทั่วไป
การสุขาภิบาล การควบคุมป้องกันโรค และกิจการอื่นๆ เพื่อบำรุงส่งเสริมสุขภาพของทหาร
๔ โรงเรียนจ่าพยาบาล
มีหน้าที่อำนวยการศึกษาแก่นักเรียนจ่าพยาบาล


ผู้รับสนองพระบรมราชโองการ
จอมพล
ป. พิบูลสงคราม
นายกรัฐมนตรี
























พุทธชาด
/ แก้ไข
๑๕
พฤศจิกายน ๒๕๔๕
A+B
(C)
ปฐมพร/ปรับปรุง
๓๐
มกราคม ๒๕๕๐

[๑]
ราชกิจจานุเบกษา ตอนที่ ๗๐/เล่ม ๖๗/หน้า ๑๑๗๕/๑๙ ธันวาคม ๒๔๙๓